
Text rozhodnutia
Súd: Krajský súd Bratislava Spisová značka: 1S/136/2016 Identifikačné číslo súdneho spisu: 1016201095 Dátum vydania rozhodnutia: 23. 11. 2017 Meno a priezvisko sudcu, VSÚ: JUDr. Anna Peťovská PhD. ECLI: ECLI:SK:KSBA:2017:1016201095.2 ROZSUDOK V MENE SLOVENSKEJ REPUBLIKY Krajský súd v Bratislave ako správny súd v senáte zloženom z predsedníčky senátu JUDr. Anny Peťovskej, PhD. a členiek senátu JUDr. Zuzany Mališovej a JUDr. Renáty Janákovej, v právnej veci žalobcu: METRO Cash & Carry SR s.r.o., Senecká cesta 1881, 900 28 Ivanka pri Dunaji, IČO: 45 952 671, právne zastúpený: alianciaadvokátov ak, s.r.o., Vlčkova 8/A, 811 05 Bratislava, proti žalovanému: Štátna veterinárna a potravinová správa Slovenskej republiky, Botanická 17, 842 13 Bratislava, o preskúmanie zákonnosti rozhodnutia žalovaného č. 1089/2016 zo dňa 25.04.2016, takto r o z h o d o l : Krajský súd v Bratislave žalobu z a m i e t a . Žalobcovi súd právo na úplnú náhradu trov konania n e p r i z n á v a . o d ô v o d n e n i e : I. Konanie pred správnym orgánom 1. Dňa 02.03.2016 Regionálna veterinárna a potravinová správa Zvolen (ďalej len „RVPS“) vydala rozhodnutie č.j.: 22/2016/253966/028-2, ktorým rozhodla tak, že účastník konania: METRO Cash & Carry SR s.r.o., Senecká cesta 1881, 900 28 Ivanka pri Dunaji, IČO: 45 952 671 (ďalej aj „spoločnosť METRO“), prevádzkareň METRO Cash & Carry, Stráž 17, 960 01 Zvolen porušil povinnosť prevádzkovateľa na všetkých stupňoch výroby, spracúvania a distribúcie vrátane predaja na diaľku dodržiavať požiadavky upravené zákonom č. 152/1995 Z.z. o potravinách v znení neskorších predpisov (ďalej len „zákon o potravinách“) tým, že dňa 02.06.2015 v prevádzkarni METRO Cash & Carry, Stráž 17, 960 01 Zvolen umiestňoval na trh výrobok: Giana Jahodový kompót v mierne sladkom náleve 425 ml, dátum minimálnej trvanlivosti (ďalej len „DMT“): 31/12/2017, výrobná dávka: 3700/01072 04/05/2014 620, dovozca: GORAL, spol. s r.o., Veľké Bierovce 276, 913 11 Veľké Bierovce, SR, krajina pôvodu: Čína, v zložení ktorého bolo deklarované farbivo E124. Uvedeným konaním naplnil účastník konania všetky znaky skutkovej podstaty iného správneho deliktu podľa § 28 ods. 4 písm. a) zákona o potravinách a za to mu podľa § 28 ods. 4 písm. a) zákona o potravinách bola uložená pokuta vo výške 1.000,- eur (slovom: jedentisíc eur). 2. Rozhodnutie bolo založené na výsledkoch šetrenia kontrolou vykonanou dňa 19.06.2015, ktorej predchádzal dňa 02.06.2015 úradný odber vzorky na laboratórnu analýzu do Štátneho veterinárneho a potravinového ústavu, Veterinárneho a potravinového ústavu v Dolnom Kubíne (Protokol o odbere vzorky č. 253966-2 z 02/06/2015) v čase od 11,00 do 12,00 hod. Podľa Protokolu o skúške č. 8201/2015 zo dňa 17.06.2015 bola laboratórnym vyšetrením vo výrobku zistená prítomnosť syntetického farbiva ponceau 4R (E124) v množstve 10mg/kg, ktoré sa vo výrobkoch patriacich do skupiny spracovaného ovocia a zeleniny (v danom prípade kompótu v konzerve s červeným ovocím) nesmie používať. Protokol o skúške č. 8201/2015 zo dňa 17.06.2015 vo vyšetrovaných ukazovateľoch nebol v súlade s požiadavkami Nariadenia Európskeho parlamentu a Rady (ES) č. 1333/2008 zo 16.12.2008 o prídavných látkach v potravinách v znení neskorších doplnkov a zmien, Časť E - Schválené prídavné látky v potravinách a podmienky ich používania v kategóriách potravín, Kategória 04 Ovocie a zelenina, 04.2 Spracované ovocie a zelenina. 3. Vychádzajúc z Protokolu o skúške zo dňa 17.06.2015 vykonali inšpektori RVPS Zvolen dňa 19.06.2015 v prevádzkarni METRO Cash & Carry, Stráž 17, 960 01 Zvolen dodatočnú úradnú kontrolu potravín so zameraním na overenie dodržiavania potravinového práva na základe zistenia nevyhovujúceho laboratórneho vyšetrenia Protokol o skúške č. 8201/2015 zo dňa 17.06.2015. V čase výkonu kontroly bol uvedený výrobok vystavovaný a ponúkaný na predaj v celkovom počte 12 balení po 8 x 425 ml. Na základe zistených skutočností zdokumentovaných v časti III. Záznamu o dodatočnej úradnej kontrole potravín č. ZV/2015/253966/DÚKP/Ko:Šp zo dňa 19.06.2015 boli prevádzkovateľovi potravinárskeho podniku v zmysle § 20 od. 9 zákona o potravinách uložené opatrenia na mieste, ktoré boli prerokované s vedúcou úseku R.. Z. I., prítomnou pri kontrole a ktorá záznam o dodatočnej úradnej kontrole potravín podpísala. Jednalo sa o nasledovné opatrenia: ? Opatrenie č. 1 - stiahnuť z predaja výrobok uvedený v časti III. Záznamu o dodatočnej kontrole potravín, Termín: 19.01.2015, 11:00 hod., ? Opatrenie č. 2 - písomne nahlásiť na RVPS Zvolen množstvo stiahnutého výrobku a spôsob naloženia so stiahnutým výrobkom, Termín: 26.06.2015, Opatrenie splnené 26.06.2015 (Vyjadrenie k dodatočnej úradnej kontrole č. ZV/2015253966/DÚKP/Ko:Šp o splnení opatrenia na mieste z 25.06.2015 zaslané elektronickou poštou účastníkom konania, doručené poštou 30.06.2015) ? Opatrenie č. 3 - informovať zákazníkov o nevyhovujúcom výrobku a o možnosti jeho vrátenia, Termín: 19.06.2015. Účastník konania opatrenia na mieste uložené pri dodatočnej kontrole potravín dňa 19.06.2015 splnil v plnom rozsahu v stanovených termínoch. 4. Vzhľadom na výsledky dodatočnej úradnej kontroly vykonanej dňa 19.06.2015 RVPS Zvolen upovedomila účastníka konania o začatí správneho konania listom č.j. 22/2016/253966/028 zo dňa 08.01.2016 a účastníkovi konania dala možnosť, aby sa v zmysle § 33 zákona č. 71/1967 Zb. o správnom konaní (ďalej len „Správny poriadok“) pred vydaním rozhodnutia v lehote 10 dní od doručenia upovedomenia vyjadril k skutočnostiam zisteným pri výkone úradnej kontroly potravín a aby navrhol dôkazy, prípadne navrhol doplnenie dokazovania vo veci. 5. Upovedomenie o začatí správneho konania bolo účastníkovi konania doručené dňa 11.01.2016 a tento sa v lehote určenej správnym orgánom k upovedomeniu vyjadril listom vo veci: Vyjadrenie k zahájeniu správneho konania č.k. 22/2016/253966/028 doručenému na RVPS Zvolen elektronickou poštou dňa 21.01.2016, poštou 28.01.2016. Predovšetkým navrhol účastník konania doplnenie dôkazov a podkladov k správnemu konaniu a uviedol, že spoločnosť METRO ihneď po zistených nedostatkoch nechala stiahnuť predmetné výrobky a následne ich vrátila späť dodávateľovi cez centrálny sklad HOPI, čo doložil listom zo dňa 25.06.2015. Zároveň spoločnosť METRO oslovila dodávateľa predmetného výrobku a požiadala ho o vyjadrenie vo veci, ktorý dodávateľ sa aj vyjadril. 6. Účastník konania namietal, že RVPS Zvolen vydala rozhodnutie o začatí správneho konania vo veci uloženia pokuty pre podozrenie so spáchania správneho deliktu podľa § 28 ods. 2 písm. o) zákona o potravinách voči nesprávnemu subjektu a tvrdí, že v zmysle článku 8 nariadenia č. 1333/2008 zo 16. decembra 2008 za povinné informácie o potravine (nedefinované v kapitole IV, oddiel je I, článok 9, nariadenie EÚ č. 1169/2011) zodpovednosť nesie podnik, pod ktorého menom sa výrobok umiestňuje na trh, tu spoločnosť GORAL, spol. s r.o. Tiež tvrdil, že pri posudzovaní zodpovednosti za informácie o potravine je potrebné aplikovať právny predpis vyššej právnej sily, ktorým je v tomto prípade nariadenie EÚ č. 1169/2011, a nie vnútorný predpis štátu, čo je nesprávne použitý zákon č. 152/1995 Z.z. prijatý a platný na území SR. Vychádzajúc z uvedeného, správneho deliktu sa nemohol dopustiť predajca, ale podnik, ktorý uviedol potravinu na trh, teda spoločnosť GORAL s.r.o. A potom je nesporné, že spoločnosť METRO Cash & Carry s.r.o. nie je pasívne legitimovaným účastníkom začatého správneho konania a preto je potrebné toto konanie voči tomuto subjektu zastaviť. Pri uvedenom názore účastník konania ďalej tvrdí, že RVPS Zvolen nie je ani miestne príslušným správnym orgánom prejednávať v správnom konaní uvedený priestupok, keďže za jeho spáchanie je zodpovedný podnik GORAL, spol. s r.o. so sídlom vo Veľkých Bierovciach v okrese Trenčín. 7. Regionálna veterinárna a potravinová správa Zvolen po prehodnotení navrhnutých dôkazov a podkladov k správnemu konaniu zaslaných účastníkom konania vydala doplnenie upovedomenia o začatí správneho konania z 04.02.2016 pod č.j.: 22/2016/253966/028-1 vo veci zistených porušení zákona o potravinách, v ktorom účastníkovi konania opäť dala možnosť, aby sa v zmysle § 33 Správneho poriadku pred vydaním rozhodnutia v lehote 10 dní od doručenia tohto upovedomenia vyjadril k skutočnostiam zisteným pri výkone úradnej kontroly potravín a aby navrhol dôkazy, prípade navrhol doplnenie dokazovania vo veci s upozornením v zmysle § 49 ods. 2 Správneho poriadku, že rozhodnutie vo veci uloženia pokuty správnym orgánom bude z dôvodu povahy veci, okolností a komplikovaného spôsobu vybavenia, vybavené v lehote 60 dní od začatia správneho konania. 8. I toto doplnenie upovedomenia o začatí správneho konania bolo účastníkovi konania riadne doručené dňa 08.02.2016, ktorý sa opätovne vo veci vyjadril listom doručeným RVPS Zvolen elektronickou poštou dňa 17.02.2016, v ktorom uviedol, že spoločnosť METRO je právnickou osobou, ktorá podniká na trhu Cash & Carry a teda zaisťuje hlavne distribučne služby pre malé obchody s potravinami, podniky v sektore služieb, malé obchodné predajne, hotely, reštaurácie a pod., kde je prístup k službám úplne obmedzený na podnikateľov. Spoločnosť METRO ponúka služby výlučne podnikateľským subjektom, štátu, štátnym organizáciám alebo samosprávnym územným celkom, v prípade, že u nej boli zaregistrovaní ako subjekt s prideleným identifikačným číslom a s poukazom i na dve rozhodnutia Najvyššieho súdu SR, v ktorých bol účastník konania účastníkom, a to rozhodnutie vo veci sp. zn. 4Sžo/9/2011 a sp. zn. 5Sžo/3/2011 (žalovaný Ústredný inšpektorát Slovenskej obchodnej inšpekcie). I z názoru NS SR jednoznačne vyplynulo, že zákazníci spoločnosti METRO nie sú spotrebiteľmi, ale podnikateľskými subjektmi. Namieta ďalej účastník konania, že zo strany RVPS Zvolen nedošlo k riadnemu odôvodneniu zmeny v právnom posúdení v doplnení upovedomenia, a preto považuje takýto postup za postup v rozpore s ustanoveniami Správneho poriadku, ktorý by mohol v konečnom dôsledku mať za následok, že zo strany RVPS Zvolen dôjde k vydaniu rozhodnutia v tejto veci na základe nesprávneho posúdenia, čím by v rozhodnutiu o skutkovo zhodných alebo podobných veciach mohli vzniknúť neodôvodnené rozdiely v zmysle § 3 ods. 4 a 5 Správneho poriadku. Ďalej pripomenul účastník konania, že spoločnosť METRO poskytla maximálnu súčinnosť pri sťahovaní dotknutého výrobku z trhu, nakoľko však pochybenie nastalo na strane výrobcov, mala spoločnosť METRO za to, že objektívna zodpovednosť je výlučne na výrobcovi predmetného výrobku a preto žiadal o zohľadnenie týchto skutočností pri rozhodnutí vo veci. Vo veci samotnej účastník konania uviedol, že v prípade zistenej prítomnosti farbiva ponceau 4R (E124) sa nejedná o farbivo zakázané, a došlo k prekročeniu povoleného množstva. Nariadenie EÚ č. 232/2012 síce zmenilo nariadenie č. 1333/2008, t.z. zakazuje používanie farbiva síce E124, avšak toto nariadenie sa uplatňuje od 01.06.2013, teda všetky potraviny vyrobené do 30.05.2013 s prítomnosťou E124 sa môžu dopredať, pričom z toho vyplýva, že zásoba vyrobená pred týmto dátumom je ešte v predaji, čo nepriamo popiera argument nebezpečnej látky, resp. potraviny. Taktiež poukázal, že farbivo E124 sa používa aj u iných druhov výrobkov podľa nariadenie č. 1333/2008, ale v predpísanom množstve, čiže nejde o nebezpečnú látku, ktorá by bola zakázaná. Platná právna úprava teda nepopiera možnosť prítomnosti farbiva v stanovenom množstve v potravinách. Preto účastník konania žiadal začaté správne konanie zastaviť. 9. Pri určení výšky uloženej pokuty RVPS Zvolen prihliadala na skutočnosť, že sa nejedná o opakované protiprávne konanie, t.j. uloženie sankcie podľa § 28 ods. 4 písm. a) zákona o potravinách v období do jedného roka odo dňa nadobudnutia právoplatnosti rozhodnutia o uložení pokuty a po vykonaní dôkazov a zvážení všetkých skutočností RVPS Zvolen nadobudla presvedčenie, že skutkový stav bol spoľahlivo zistený, vierohodne preukázaný a že pri rozhodovaní vo veci nič nezanedbala. Pokutu uloženú vo výške 1.000,- eur pri zákonnom limite od 1.000,- do 500.000,- eur považuje za uloženú odôvodnene, v rámci zákonom ustanovenej hranice a je primeranou a zároveň zodpovedajúcou zistenému protiprávnemu stavu a charakteru porušení zákona tak, ako ich bližšie zdôvodnila v rozhodnutí, pričom uloženie pokuty v dolnej hranici RVPS zdôvodnila tým, že nebolo preukázané úmyselné protiprávne konanie a boli predložené relevantné dôkazy o snahe účastníka konania odstrániť v krátkej dobe nesúlad s platnou potravinovou legislatívou. 10. V zákonnej lehote účastník konania podal proti rozhodnutiu RVPS Zvolen č.j. 22/2016/253966/028-2 zo dňa 02.03.2016 odvolanie, v ktorom vyslovil zásadný nesúhlas s právnou kvalifikáciou správneho deliktu namietajúc tiež, že nie je účastníkom objektívne zodpovedným za spáchanie deliktu vôbec. Ďalej namietal, že v skutočnosti farbivo E124 nie je ani zdraviu škodlivé alebo nevhodné pre ľudskú spotrebu, nakoľko by jeho používanie nebolo povolené vôbec a poukázal na výrobky, u ktorých nariadenie EÚ umožňuje používanie farbiva E124. Tvrdí, že ak pri prídavnej látke alebo farbive nie je prekročený jej prijateľný denný príjem, jej používanie je považované za bezpečné a preto sa domnieval, že malo byť vykonané skúmanie zo strany RVPS Zvolen, či sa v konkrétnom tovare nachádzalo farbivo E124 v koncentrácii 10mg/kg v takom množstve, že bol prekročený jeho prijateľný denný príjem. Keďže farbivo E124 sa v tovare vyskytlo v malej koncentrácii a keďže RVPS Zvolen nevykonala potrebné skúmanie na preukázanie nebezpečnosti tovaru alebo jeho škodlivosti pre ľudské zdravie, mal účastník konania za to, že za umiestnenie kontrolovaného produktu na trh mu nemala byť uložená pokuta z dôvodu podľa § 28 ods. 4 písm. a) zákona o potravinách. V prípade, ak by sa na základe skúmania zistilo, že v tovare bol prekročený prijateľný denný príjem farbiva E124, pri právnom názore účastníka konania by do úvahy prichádzalo maximálne udelenie pokuty za prekročenie najvyššieho prípustného množstva prídavnej látky podľa § 28 ods. 2 písm. n) zákona o potravinách alebo udelenie pokuty za porušenie požiadaviek pri umiestňovaní potravín na trh v zmysle § 28 ods. 2 písm. o) zákona o potravinách. Preto žiadal účastník konania, aby v rámci odvolacieho konania bolo rozhodnutie RVPS Zvolen zo dňa 02.03.2016 zrušené a vec vrátená správnemu orgánu prvého stupňa na nové prejednanie a rozhodnutie. 11. Žalovaný ako odvolací orgán príslušný podľa § 58 ods. 1 Správneho poriadku vec preskúmal a po preskúmaní napadnutého rozhodnutia a predloženej písomnej dokumentácie osvedčujúcej zistenia RVPS Zvolen dňa 25.04.2016 vydal rozhodnutie o odvolaní č.k.: 1089/2016, ktorým odvolanie účastníka konania zamietol a rozhodnutie RVPS Zvolen č.j.: 22/2016/253966/028-2 zo dňa 02.03.2016 o uložení pokuty vo výške 1.000,- eur ako vecne správne potvrdil. 12. Podľa názoru odvolacieho orgánu rozhodnutie o uložení pokuty bolo vydané oprávnene a z dôkazov, ktoré boli zistené a získané zákonným spôsobom prvostupňovým orgánom a to predovšetkým: Protokol o odbere vzorky č. 253966/Príloha 02 zo dňa 02.06.2015, Protokol o skúške č. 8201/2015 zo dňa 17.06.2015, Záznam o dodatočnej úradnej kontrole č. ZV/2015/253966/DÚKP/Ko,Šp zo dňa 19.06.2015, list zo dňa 25.06.2015 „Vyjadrenie k dodatočnej úradnej kontrole č. ZV/2015/253966/ DÚKP/Ko,Šp o splnení opatrenia na mieste“, Upovedomenie o začatí správneho konania č.j.: 22/2016/253966/028 zo dňa 08.01.2016, list zo dňa 19.01.2016 „Vyjadrenie k zahájeniu správneho konania č.k.: 22/2016/253966/028, Doplnenie upovedomenia o začatí správneho konania zo dňa 04.02.2016, list zo dňa 10.02.2016 „Vyjadrenie k doplneniu upovedomenia o začatí správneho konania č.k.: 22/2016/253966/028“ bolo dostatočne preukázané, že účastník konania dňa 02.06.2015 v čase odberu vzoriek až do času ich stiahnutia z trhu počas dodatočnej úradnej kontroly dňa 19.06.2015 v prevádzkarni METRO Cash & Carry, Stráž 17, 960 01 Zvolen umiestňoval na trh potravinu Giana Jahodový kompót v mierne sladkom náleve 425 ml, dátum minimálnej trvanlivosti: 31/12/2017, výrobná dávka: 3700/01072 04/05/2014 620, krajina pôvodu: Čína, dovozca: Goral, spol. s r.o., Veľké Bierovce 276, 913 11 Veľké Bierovce, SR, ktorá nebola bezpečná, bola zdraviu škodlivá a to z dôvodu, že na základe vykonanej analýzy v skúšobnom laboratóriu VPÚ Dolný Kubín (Protkol o skúške č. 8201/2015 zo dňa 17.06.2015) bolo zistené, že v uvedenom výrobku bolo prítomné farbivo E124, ktoré nie je pre uvedenú kategóriu potravín (kompót) povolené, čo je v rozpore s ust. § 6 ods. 5 písm. a) zákona o potravinách a článkom 14 ods. 1, ods. 2 písm. a) a ods. 4 Nariadenia (ES) č. 178/2002 Európskeho parlamentu a Rady z 28. januára 2002, ktorým sa ustanovujú všeobecné zásady a požiadavky potravinového práva, zriaďuje Európsky úrad pre bezpečnosť potravín a stanovujú postupy v záležitostiach bezpečnosti potravín (ďalej len „Nariadenie (ES) č. 178/2002“) a Prílohou II, Časť A, ods. 2 bod 2 Nariadenia Európskeho parlamentu a Rady (ES) č. 1333/2008 zo 16. decembra 2008 o prídavných látkach v potravinách v znení neskorších doplnkov a zmien (ďalej len „Nariadenie (ES) č. 1333/2008“). Umiestňovaním na trh potravín nie bezpečných účastník konania naplnil všetky znaky skutkovej podstaty iného správneho deliktu podľa § 28 ods. 4 písm. a) zákona o potravinách. 13. So zreteľom na čl. 14 ods. 4 písm. a) Nariadenia (ES) č. 178/2002 z dôvodu pravdepodobných bezprostredných účinkov na zdravie osôb, ktorí ju konzumujú, nie je pre spotrebiteľa prítomnosť farbiva E124 bezpečná a je zdraviu škodlivá. Na základe prehodnotenia používania farbiva E124 a jeho bezpečnosti Európska Komisia prijala Nariadenie Komisie (EÚ) č. 232/2012 zo 16. marca 2012, ktorým sa mení a dopĺňa príloha II k Nariadeniu Európskeho parlamentu a Rady (ES) č. 1333/2008, pokiaľ ide o podmienky a úrovne používania chinolínovej žltej, používania okrem iného i ponceau 4R košelínovej červenej A (E124), ktoré sa uplatňujú od 01.06.2013. Uvedeným nariadením bolo farbivo E124 vypustené z Prílohy II časť C bod 3 (Potravinové farbivá s kombinovaným maximálnym limitom) uvedeného nariadenia a bolo tiež vypustené v časti E Prílohy II Nariadenia (ES) č. 1333/2008 v kategóriách potravín: 04.2.1 Sušené ovocie a zelenina, 04.2.2 Ovocie a zelenina v octe, oleji a náleve, 04.2.3 Ovocie a zelenina v konzervách alebo vo fľašiach, 04.2.4 Ovocné alebo zeleninové prípravky okrem kompótov, 04.2.5 Džemy, rôsoly, marmelády a sladené gaštanové pyré v zmysle vymedzenia v smernici 2001/113/ES, 04.2.5.3 Iné podobné ovocné alebo zeleninové nátierky (Príloha Nariadenia (ES) č. 232/2012 ods. 2 písm. j)). Farbivo E124 je povolené používať len do mostarda di frutta v maximálnom množstve 20mg/kg. Na základe uvedeného potom odvolací orgán nemohol námietky účastníka konania ohľadom používania farbiva E124 vo výrobkoch z ovocia a zeleniny uznať za správne a tieto vychádzajú z nesprávnej právnej úpravy, nakoľko farbivo E124 nie je pre uvedené kategórie potravín povolené. 14. Žalovaný preto nesúhlasil s námietkami odvolania a predovšetkým poukázal na skutočnosť, že od uplatňovania Nariadenia (ES) č. 1333/2008 (od 20.01.2010) došlo k jeho rôznym zmenám a Komisia do času 31.03.2015 vydala 50 Nariadení Komisie (EÚ), ktoré menia a dopĺňajú toto nariadenie, pričom tieto nariadenia sú záväzné v celom rozsahu a priamo uplatniteľné vo všetkých členských štátoch. Bezpečnosť a prijateľnosť potravín je mimoriadne dôležitá a poukázal pritom žalovaný na nariadenie (ES) č. 232/2012, podľa ktorého článku 2 potraviny obsahujúce okrem iného i košenilovú červenú A (farbivo E124), ktoré sa uviedli na trh pred 01.06.2013, ale nespĺňajú ustanovenia tohto nariadenia, sa môžu naďalej predávať do vyčerpania zásob. Z uvedeného vyplýva, že v potravinách - kompótoch, ktoré boli uvedené na trh po 01.06.2013 nie je farbivo E124 povolené. Podľa označenia výrobnej dávky kontrolovaného výrobku Giana Jahodový kompót, sa jedná o výrobok, ktorý bol vyrobený 04.05.2014, teda takmer rok po tom, čo bolo farbivo ponceau 4R, košenilová červená A (E124) vyradené z používania do konzervovaného ovocia. Spoločnosť Goral, spol. s r.o. so sídlom Veľké Bierovce 276, ktorá je dovozcom uvedenej potraviny, mala podľa názoru odvolacieho orgánu dostatok času na to, aby zabezpečila, aby potravina bola v súlade s požiadavkami potravinového práva stiahnutá z distribúcie. 15. Žalovaný nesúhlasil ani s námietkou prekvalifikácie správneho deliktu, ktorá má vyplývať z požiadavky účastníka konania o vykonanie skúmania prekročenia prijateľného denného príjmu farbiva E124 v koncentrácii 10mg/kg. Skutočnosť, že prídavná látka, v tomto prípade farbivo E124, je uvedené v zozname povolených prídavných látok automaticky neznamená, že sa môže používať vo všetkých potravinách a Európsky úrad pre bezpečnosť potravín pri hodnotení rizika farbiva E124 zisťoval, či je farbivo v danej potravine bezpečné a na základe výsledkov zmenil a doplnil podmienky jeho používania a preto nebolo potrebné, aby RVPS Zvolen skúmala, či bol prekročený prijateľný denný príjem tejto prídavnej látky, nakoľko v zmysle nariadenia EÚ č. 232/2012 zo 16. marca 2012 vo výrobku Jahodový kompót nie je používanie farbiva E124 povolené, a preto nie je možné vyhodnotiť prítomnosť farbiva E124 v potravine ako prekročený maximálny povolený limit, nakoľko žiadny limit tu nie je stanovený. Potraviny, ktoré obsahujú nepovolenú prídavnú látku na základe hodnotenia rizika sa nepovažujú za bezpečné, ale považujú sa za škodlivé pre ľudské zdravie. Vychádzajúc z uvedeného žalovaný potom konštatoval, že kontrolovaný výrobok Giana Jahodový kompót v mierne sladkom náleve 425 ml, v ktorom bola laboratórnym rozborom zistená prítomnosť farbiva E124 v množstve 10mg/kg, so zreteľom na čl. 14 ods. 4 písm. a) Nariadenia (ES) č. 178/2002 z dôvodu pravdepodobných bezprostredných účinkov na zdravie osôb, ktoré ju konzumujú, nie je pre spotrebiteľa bezpečná a je zdraviu škodlivá. Žalovaný sa podrobne oboznámil aj s ďalšími námietkami účastníka konania a to najmä týkajúcich sa nedostatkov alebo absencií náležitostí upovedomenia o začatí správneho konania a uviedol, že Správny poriadok neupravuje obsahové náležitosti upovedomenia o začatí správneho konania a týmto sa ešte len začína konanie, v konaní bude prebiehať dokazovanie, pričom niektoré skutočnosti v samotnom konaní nemusia byť ani preukázané a môže dôjsť aj k prekvalifikácii skutkov. Definitívne sa o skutkoch, porušení právnych povinnosti a právnej kvalifikácii uvedením skutkovej podstaty iných správnych deliktov, ktoré mali byť spáchané, rozhoduje až v rozhodnutí o veci. Preto RVPS Zvolen postupovala správne, keď na základe podkladov a dôkazov zmenila a prekvalifikovala podozrenie zo spáchania iného správneho deliktu podľa § 28 ods. 2 písm. o) na ust. § 28 ods. 4 písm. a) zákona o potravinách tým, že doplnila upovedomenie o začatí správneho konania zo dňa 08.01.2016, uvedené dala účastníkovi konania listom zo dňa 04.02.2016 na vedomie a dala mu možnosť na vyjadrenie a doplnenie podkladov pred vydaním rozhodnutia. 16. Žalovaný nesúhlasil ani s odvolacou námietkou, že spoločnosť METRO nie je subjektom zodpovedným za spáchanie tohto deliktu a poukázal na dikciu zákonného ust. § 28 ods. 4 zákona o potravinách, tiež ust. § 4 ods. 1 zákona o potravinách, podľa ktorého sú prevádzkovatelia povinní na všetkých stupňoch výroby, spracúvania distribúcie, vrátane predaja na diaľku, dodržiavať požiadavky upravené týmto zákonom a osobitnými predpismi. Na základe uvedeného sa povinnosti dodržiavať požiadavky potravinového práva v plnej miere vzťahujú aj na účastníka konania spoločnosť METRO a to aj v prípade, že nepredáva potraviny priamo konečnému spotrebiteľovi. Ani skutočnosť, že účastník konania predmetný výrobok stiahol z trhu neznamená, že nenesie zodpovednosť za porušenie všeobecne záväzných právnych predpisov. Následné odstránenie nedostatkov je zákonnou povinnosťou každého prevádzkovateľa potravinárskeho podniku a nie je možné toto chápať ako ich absenciu, len ako nápravné opatrenie a nie preventívne kroky na predchádzanie porušovania legislatívy, čo napokon vykonal tak kontrolovaný subjekt až po zistení nedostatkov inšpektormi. 17. Tiež nesúhlasil žalovaný s námietkou, že objektívne zodpovedným za spáchanie správneho deliktu môže byť výlučne výrobca predmetného výrobku. I túto námietku žalovaný považoval za účelovú s cieľom vyhnúť sa zodpovednosti za zistené protiprávne konanie. Ustanovenia tak národnej, ako aj európskej legislatívy jasne a zreteľne uvádzajú, že potraviny sa nesmú umiestňovať na trhu, ak nie sú bezpečné. Z ust. § 12 ods. 1 písm. a) zákona o potravinách vyplýva, že ten, kto predáva potraviny, vrátane internetového predaja, nesie zodpovednosť za bezpečnosť a kvalitu predávaných potravín. Prevádzkovateľ je povinný dodržiavať všetky zákonom stanovené požiadavky pri umiestňovaní potravín na trh, za ich dodržiavanie zodpovedá objektívne, bez ohľadu na akékoľvek okolnosti, ktoré spôsobili ich porušenie. Ide o objektívnu zodpovednosť bez možnosti liberalizácie. Z uvedených dôvodov sa žalovaný stotožnil aj s výškou uloženej pokuty, ktorú považoval vzhľadom na okolnosti rozhodujúce pre jej stanovenie za primeranú, táto bola výsledkom správnej úvahy, v rámci ktorej sa konajúci orgán zaoberal všetkými hľadiskami, ktoré zákon ustanovuje. Zaobstaral si za tým účelom všetky podklady a dôkazy, presne zistil skutkový stav veci, vyvodil skutkové a právne zistenie na základe zákonom povolenej správnej úvahy. Pri určenej sadzbe od 1.000,- eur do 500.000,- eur uložením pokuty vo výške 1.000,- eur ničím nepochybil a túto i žalovaný uznal za primeranú okolnostiam veci. II. Žaloba 18. Žalobou doručenou v zákonnej lehote sa žalobca domáhal zrušenia napadnutého rozhodnutia žalovaného č.k. 1089/2016 zo dňa 25.04.2016 v spojení s rozhodnutím RVPS Zvolen č.j. 22/2016/253966/028-2 zo dňa 02.03.2016 podľa v čase podania žaloby účinného ust. § 250j ods. 2 písm. a) a e) Občianskeho súdneho poriadku a vrátenia veci žalovanému prvostupňovému orgánu na ďalšie konanie. Dôvody žaloby vymedzil žalobca v zásade totožne s dôvodmi odvolania a napáda rozhodnutie v celom rozsahu. Namieta žalobca, že od vykonania kontroly u žalobcu po vydanie upovedomenia o začatí správneho konania uplynulo viac ako 7 mesiacov, pričom odo dňa doručenia upovedomenia o začatí správneho konania po vydanie rozhodnutia uplynulo 53 dní. Z tohto vyvodzuje, že správny orgán bol vo veci nečinný a tým porušil zákonné ustanovenia Správneho poriadku (všeobecná námietka). Ďalej k veci samotnej zhodne s jeho predchádzajúcimi vyjadreniami obsiahnutými tak vo vyjadrení k upovedomeniu o začatí správneho konania, ako aj v rámci odvolacieho konania, za zásadný žalobca považuje ten dôvod žaloby, že po určité obdobie legálnym spôsobom sa na trhoch Slovenskej republiky objavoval súbežne daný výrobok s dátumom výroby pred 01.06.2013 obsahujúci farbivo E124 vzhľadom na dlhú dobu spotreby a taký istý výrobok vyrobený po 01.06.2013 bez uvedeného farbiva. Toto považuje za vážne pochybenie a preto ak by sa aplikoval sankčný mechanizmus ust. § 28 ods. 4 písm. a) zákona o potravinách, muselo by sa pripustiť, že na trhu SR boli legitímne povolené zdraviu škodlivé a nevhodné na ľudskú spotrebu potraviny, konkrétne tu Giana Jahodový kompót. Preto sa domnieva žalobca, že správny orgán konajúci vo veci mal za daných okolností a za legitímneho ponechania počas prechodného obdobia takejto situácie aplikovať iné ustanovenia zákona o potravinách s miernejším postihom voči zodpovednému subjektu tak, ako to navrhoval a namietal v odvolaní i v žalobe. Za daného skutkového stavu, keď na trhu SR boli súbežne popri sebe výrobky s pridaným farbivom legálne a popri nich výrobky bez farbiva, kde ich oddeľoval v podstate len jeden deň výroby s odkazom na nariadenie EÚ č. 232/2012, žalobca považuje takýto postup za nesprávny, pričom existenciu takéhoto stavu pripúšťa i sám žalovaný vo svojom vyjadrení na starne 6 posledný odsek vyjadrenia k žalobe zo dňa 29.09.2016. Preto zhodne s odvolacími dôvodmi namieta žalobca nesprávnu kvalifikáciu správneho deliktu, ktorá vychádzala aj z toho, že na základe úradnej kontroly RVPS neskúmala prekročenie prijateľného denného príjmu tohto farbiva. Zotrváva na svojom názore, že do úvahy v prípade žalobcu by mohlo prichádzať maximálne udelenie pokuty za prekročenie najvyššieho prípustného množstva prídavnej látky v zmysle § 28 ods. 2 písm. n) zákona o potravinách alebo udelenie pokuty za porušenie požiadaviek pri umiestňovaní potravín na trh v zmysle § 28 ods. 2 písm. o) zákona o potravinách alebo podľa § 28 ods. 2 písm. c) zákona o potravinách s odôvodnením zhodným s touto odvolacou námietkou. Ak potom RVPS udelila rozhodnutím sankciu podľa nesprávneho zákonného ustanovenia, žalobca tým bol ukrátený na svojich právach postupom aj rozhodnutím správneho orgánu. V čom konkrétne malo spočívať ukrátenie na právach žalobca v žalobe nezdôvodnil. III. Vyjadrenie žalovaného 19. Žalovaný sa k žalobe vyjadril podaním doručeným súdu dňa 29.09.2016, v ktorom po zhodnotení celého správneho konania k žalobe samotnej uviedol, že s námietkami žaloby sa nestotožňuje a žalobu navrhol zamietnuť. 20. Podľa názoru žalovaného rozhodnutie o uložení pokuty bolo vydané oprávnene. Vychádzala tak RVPS ako aj žalovaný v rámci odvolacieho konania z dôkazov, ktoré boli vo veci zistené a získané zákonným spôsobom a ktoré dostatočne preukazujú spáchanie správneho deliktu žalobcom tak, ako bolo kvalifikované v napadnutých rozhodnutiach. Zotrval žalovaný aj na svojom názore k jednotlivým meritným námietkam vzneseným v žalobe zhodne s odvolaním a na týchto zotrval. Má žalovaný za to, že zákonne postupoval vo veci konania o uložení pokuty za spáchanie správneho deliktu podľa § 28 ods. 4 písm. a), pretože spáchanie tohto deliktu tak ako je kvalifikovaný v prvostupňovom rozhodnutí RVPS Zvolen administratívnym spisom bolo preukázané. Nesúhlasil žalovaný s námietkou, že RVPS nevykonala skúmanie prekročenia denného limitu, pretože odvolajúc sa na svoje odôvodnenie obsiahnuté v napadnutom rozhodnutí, toto nebolo potrebné, pretože v kontrolovanom výrobku bolo použité farbivo E124, ktoré nie je pre daný výrobok povolené, odkazujúc na Nariadenie Komisie (EÚ) č. 232/2012 zo 16. marca 2012, ktorým bolo farbivo E124 vypustené z Prílohy II časť C bod 3 a vypustené v časti E Prílohy II Nariadenia (ES) č. 1333/2008 v tam uvádzaných kategóriách potravín. Žalovaný nesúhlasil ani s námietkou absencie náležitostí upovedomenia, ktoré nie je rozhodnutím vo veci a preto upovedomenie a doplnenie upovedomenia o začatí konania nemá podľa Správneho poriadku predpísané osobitné obsahové náležitosti. 21. Rovnako žalovaný zotrváva na svojom názore, že žalobca je právnickou osobou zodpovednou za spáchanie priestupku, pretože i keď nepredáva potraviny priamo konečnému spotrebiteľovi, podľa čl. 4 ods. 1 a čl. 5 Nariadenia (ES) č. 1333/2008, nikto nesmie uviesť na trh prídavnú látku v potravinách alebo potravinu, v ktorej sa takáto prídavná látka nachádza, ak použitie prídavnej látky v potravinách nie je v súlade s týmto nariadením, čo v prípade farbiva E124 sa jedná práve o prípad takejto látky. Ani skutočnosť, že žalobca predmetný výrobok stiahol z trhu neznamená, že nenesie zodpovednosť za porušenie všeobecne záväzných právnych predpisov a rovnako ani následné odstránenie nedostatkov nemôže privodiť, že by orgán na to vybavený právomocou nemal rozhodnúť o uložení sankcie za spáchanie zisteného správneho deliktu. 22. Tak ako to vyplýva už z rozhodnutia o odvolaní, žalovaný nesúhlasí ani s tým, že zodpovedným subjektom má byť vo veci výrobca a k vyjadreniu dovozcu potravín Giana spoločnosti Goral spol. s r.o. Veľké Bierovce 276 k upovedomeniu o začatí správneho konania uviedol, že sa nejedná o účastníka konania a vzhľadom na uvedené je toto vyjadrenie bezpredmetné. Záverom uviedol, že námietky popísané žalobcom nemajú vplyv na posúdenie zodpovednosti za zistené protiprávne konanie, nemenia zistený stav, skutkové okolnosti a právne posúdenie veci a podľa názoru žalovaného bolo v konaní dostatočne preukázané, že žalobca umiestňoval na trh jeden druh potraviny Giana Jahodový kompót v mierne sladkom náleve 425 ml, ktorá nebola bezpečná, bola škodlivá vzhľadom na skutočnosť, že v nej bola laboratórnou analýzou zistená prítomnosť farbiva, ktoré nie je pre danú kategóriu potravín povolené. Tým žalobca naplnil znaky skutkovej podstaty správneho deliktu podľa § 28 ods. 4 písm. a) zákona o potravinách, za čo mu bol príslušný orgán úradnej kontroly potravín povinný uložiť pokutu v stanovenom rozpätí. 23. V zmysle zákona o potravinách sankciou za porušenie ustanovenia je pokuta vo výške určenej v § 28 tohto zákona. V prípade dopustenia sa správneho deliktu kontrolovaným subjektom zákon o potravinách neumožňuje príslušnému správnemu orgánu uvážiť, či osobe zodpovednej za správny delikt pokutu uloží alebo nie, pretože z dikcie ust. § 28 ods. 4 zákona jednoznačne vyplýva, že v prípade porušenia určených povinností správny orgán musí uložiť sankciu od 1.000,- eur do 500.000,- eur a to bez ohľadu na počet a druhy potravín, ich množstvo a hodnotu. Tým že zákonodarca nezakotvil v predmetnom ustanovení text „môže uložiť pokutu“, vylúčil možnosť aplikovať správne uváženie pri samotnom ukladaní sankcie. Správne orgány sú oprávnené konať iba na základe zákona a v medziach zákona. Preto v prípade uloženia pokuty za správny delikt môžu jej výšku stanoviť iba v rozpätí určenej sadzby, podľa závažnosti zistení, berúc do úvahy aj dĺžku trvania a následky protiprávneho konania, ako aj minulosť prevádzkovateľa. 24. Žalovaný nezistil porušenie právnych predpisov prvostupňovým orgánom, žalobca neuviedol také skutočnosti, ktoré by boli dôvodom na zrušenie napadnutého rozhodnutia a preto podľa § 59 ods. 2 Správneho poriadku správne odvolanie žalobcu zo dňa 21.03.2016 zamietol a rozhodnutie RVPS Zvolen č.j. 22/2016/253966/028-2 zo dňa 02.03.2016 ako vecne správne potvrdil. Preto žalovaný záverom zotrvajúc na svojej argumentácii, ktorú uviedol v odôvodnení svojho rozhodnutia č.k. 1089/2016 zo dňa 25.04.2016 navrhol, aby súd žalobu v celom rozsahu ako nedôvodnú zamietol. IV. Právne posúdenie veci 25. Krajský súd v Bratislave, ako správny súd vecne a miestne príslušný na konanie, preskúmal napadnuté rozhodnutie a po preskúmaní na nariadenom pojednávaní konanom dňa 23.11.2017 žalobu neuznal dôvodnou a túto zamietol. 26. Úlohou súdu pri preskúmavaní zákonnosti rozhodnutia/opatrenia orgánu verejnej správy je posudzovať, či orgán vecne príslušný na konanie a rozhodnutie si zadovážil dostatok skutkových podkladov pre vydanie rozhodnutia, či zistil vo veci skutočný stav, či rozhodnutie bolo vydané v súlade so zákonmi a inými právnymi predpismi a či obsahovalo zákonom predpísané náležitosti, teda či bolo vydané v súlade s hmotnoprávnymi a aj procesnoprávnymi predpismi. Zákonnosť rozhodnutia orgánu verejnej správy je podmienená zákonnosťou jeho postupu predchádzajúceho vydaniu napadnutého rozhodnutia. V rámci preskúmavacieho konania správny súd skúma aj procesné pochybenia orgánu verejnej správy namietané v žalobe, a to či uvedené procesné pochybenie je takou vadou konania pred týmto orgánom, ktorá by mohla mať vplyv na zákonnosť napadnutého rozhodnutia. 27. Podľa § 4 ods. 1 zákona o potravinách, prevádzkovatelia sú povinní na všetkých stupňoch výroby, spracúvania a distribúcie, vrátane predaja na diaľku dodržiavať požiadavky upravené týmto zákonom a osobitnými predpismi. 28. Podľa § 12 ods. 1 písm. a) zákona o potravinách, ten, kto predáva potraviny vrátane predaja na diaľku, zodpovedá za bezpečnosť a kvalitu predávaných potravín. 29. Podľa § 18 ods. 2 zákona o potravinách, úradnou kontrolou sa overuje dodržiavanie požiadaviek ustanovených zákonom o potravinách a osobitnými predpismi na všetkých stupňoch výroby, spracúvania potravín a ich distribúcie 30. Podľa § 20 ods. 1 zákona o potravinách, zamestnanci orgánu úradnej kontroly potravín, ktorí vykonávajú úradné kontroly potravín, sú oprávnení odoberať vzorky výrobkov na analýzy a hodnotenia v nevyhnutnom množstve a rozsahu, pričom musí byť zabezpečené právo prevádzkovateľov na dostatok vzoriek pre doplnkové stanovisko znalca. 31. Podľa § 20 ods. 3 zákona o potravinách, orgány úradnej kontroly potravín vydávajú na základe analýz vzoriek výrobkov posudky, rozhodujú o ich použiteľnosti v prípadoch, ak výrobok nespĺňa požiadavky podľa tohto zákona a osobitných predpisov. 32. Podľa § 20 ods. 9 zákona o potravinách, zamestnanci orgánov úradnej kontroly potravín vykonávajúci úradné kontroly potravín sú oprávnení na základe skutočností zistených úradnou kontrolou potravín ukladať na mieste opatrenia podľa § 19 ods. 2 a opatrenia podľa odseku 12, osobitných predpisov (čl. 54 ods. 2 písm. a) až e) nariadenia (ES) č. 882/2004 v platnom znení). 33. Podľa čl. 54 ods. 1 Nariadenia Európskeho parlamentu a Rady (ES) č. 882/2004 z 29. apríla 2004 o úradných kontrolách uskutočňovaných s cieľom zabezpečiť overenie dodržiavania potravinového a krmivového práva a predpisov o zdraví zvierat a o starostlivosti o zvieratá v platnom znení, na ktoré odkazuje zákon o potravinách (ďalej „Nariadenie (ES) č. 882/2004“), ak príslušný orgán zistí nedodržiavanie predpisov, bude konať tak, aby zabezpečil, aby prevádzkovateľ situáciu napravil. Príslušný orgán bude pri rozhodovaní o tom, ako bude konať, brať do úvahy povahu tohto nedodržiavania, ako aj minulosť prevádzkovateľa pokiaľ ide o nedodržiavanie predpisov. 34. Podľa § 28 ods. 2 písm. n) zákona o potravinách, orgán úradnej kontroly potravín uloží právnickej osobe alebo fyzickej osobe podnikateľovi pokutu od 100 eur do 100.000,- eur, ak v rozpore s týmto zákonom alebo osobitnými predpismi umiestňuje na trh potraviny, pri ktorých bolo zistené prekročenie najvyššieho prípustného množstva prídavných látok, extrakčných činidiel, technologických pomocných látok, aróm a kontaminantov, maximálnych limitov zvyškov prípravkov na ochranu rastlín a zvyškov veterinárnych liečiv a analýzou rizika nebola potvrdená ich bezpečnosť. 35. Podľa § 28 ods. 2 písm. o) zákona o potravinách, orgán úradnej kontroly potravín uloží právnickej osobe alebo fyzickej osobe podnikateľovi pokutu od 100 eur do 100.000,- eur, ak v rozpore s týmto zákonom alebo osobitnými predpismi porušuje zásady správnej výrobnej praxe, povinnosti a požiadavky na hygienu výroby potravín, manipulovania s nimi a pri ich umiestňovaní na trh 36. Podľa § 28 ods. 4 písm. a) zákona o potravinách, orgán úradnej kontroly potravín uloží právnickej osobe alebo fyzickej osobe podnikateľovi pokutu od 1.000,- eur do 500.000,- eur, ak v rozpore s týmto zákonom alebo osobitnými predpismi vyrába alebo umiestňuje na trh potraviny, ktoré nie sú bezpečné, sú zdraviu škodlivé a nevhodné na ľudskú spotrebu alebo sú skazené. 37. Podľa § 28 ods. 9 zákona o potravinách, orgán úradnej kontroly potravín pri určení výšky pokuty prihliada na závažnosť, trvanie, následky protiprávneho konania, minulosť prevádzkovateľa a na to, či ide o opakované protiprávne konanie. 38. Podľa § 28 ods. 12 zákona o potravinách, na konanie o uložení pokuty sa vzťahuje všeobecný predpis o správnom konaní. 39. Podľa § 31 ods. 2 zákona o potravinách, na konanie podľa tohto zákona sa vzťahujú všeobecné predpisy o správnom konaní okrem konania podľa § 20 ods. 9 a 12. 40. Podľa § 491 ods. 1 zákona č. 162/2015 Z.z. Správny súdny poriadok (ďalej len „SSP“), ak nie je ďalej ustanovené inak, platí tento zákon aj na konania začaté podľa piatej časti Občianskeho súdneho poriadku predo dňom nadobudnutia jeho účinnosti. 41. Podľa § 190 SSP, ak správny súd po preskúmaní rozhodnutia alebo opatrenia žalovaného dospeje k záveru, že žaloba nie je dôvodná, rozsudkom ju zamietne. 42. Podľa § 167 ods. 1 SSP, správny súd prizná žalobcovi voči žalovanému právo na úplnú alebo čiastočnú náhradu dôvodne vynaložených trov konania, ak mal žalobca vo veci celkom alebo sčasti úspech. 43. Úlohou súdu v zmysle podanej žaloby bolo posúdiť, či žalovaný postupoval vecne správne a zákonne, keď s ohľadom na výsledky dodatočnej úradnej kontroly potravín vykonanej inšpektormi RVPS Zvolen dňa 19.06.2015 v prevádzkarni METRO Cash & Cerry, Stráž 17, 960 01 Zvolen vo vzťahu k výrobku Giana Jahodový kompót v mierne sladkom náleve 425ml, DMT: 31.12.2017, výrobná dávka: 3700/0107204/05/2014 620, dovozca: GORAL, spol. s r.o., v zložení ktorého bolo deklarované farbivo E124, vyhodnotil toto správanie žalobcu ako správny delikt podľa § 28 ods. 4 písm. a) zákona o potravinách, za čo mu uložil podľa § 28 ods. 4 písm. a) zákona o potravinách pokutu vo výške 1.000,- eur, a to i napriek tvrdeniu žalobcu, že pri zohľadnení dopredaja rovnakého výrobku s dátumom výroby do 30.05.2013 paralelne s výrobkami s dátumom výroby odo dňa 01.06.2013 potom nemožno súhlasiť s názorom žalobcu, že farbivo E124 nie je nebezpečnou látkou pri neprekročení denného množstva a pre ten dôvod či mala byť právna kvalifikácia správneho deliktu podriadená pod ust. § 28 ods. 2 písm. o) alebo § 28 ods. 2 písm. n) zákona o potravinách a s miernejším sankčným postihom tak, ako to tvrdí žalobca. 44. Súd po preskúmaní napadnutých rozhodnutí a oboznámením sa s obsahom administratívneho spisu dospel k záveru, že žalobe nie je možné vyhovieť, pretože nezistil v konaní žiadne pochybenie a právny názor žalovaného považuje súd za vecne správny. Žalovaný zhodnotil kvalitu preskúmavaného rozhodnutia RVPS Zvolen č.j. 22/2016/253966/028-2 zo dňa 02.03.2016 z hľadiska zákonnosti i z hľadiska jeho vecnej správnosti a dospel k správnemu záveru, že protiprávne konanie žalobcu bolo administratívnym spisom dostatočne preukázané. Prvostupňový správny orgán pri vydávaní rozhodnutia vychádzal zo spoľahlivo zisteného stavu veci, ktorý zakladá administratívno-právnu zodpovednosť žalobcu, pričom na jeho zistenie boli použité zákonné prostriedky a rozhodnutie spĺňa všetky obsahové a formálne náležitosti určené ust. § 47 Správneho poriadku. 45. Súd na tomto mieste pripomína, že stanovenie výšky pokuty je vecou správnej úvahy vecne a miestne príslušného orgánu úradnej kontroly potravín, pričom pri jej určení podľa § 28 ods. 9 zákona o potravinách správne a postačujúco prihliadal RVPS Zvolen na závažnosť, trvanie, následky protiprávneho konania, minulosť prevádzkovateľa a na to, či ide o opakované protiprávne konanie. 46. V danom prípade miera zavinenia nie je kritérium pri určení výšky pokuty, pretože samotná zodpovednosť prevádzkovateľa za plnenie povinností určených potravinovým právom je postavená na princípe objektívnej zodpovednosti, pri ktorej sa zavinenie neskúma. 47. Má potom súd na základe zistení, ktoré mu z administratívneho spisu vyplynuli za preukázané, že uloženie výšky pokuty bolo práve s ohľadom na tieto kritéria v prvostupňovom rozhodnutí a potvrdzujúcom rozhodnutí žalovaného správne a postačujúco zdôvodnené čo do závažnosti konania, následkov zisteného protiprávneho konania, trvania protiprávneho stavu a minulosťou prevádzkovateľa. 48. Vychádzajúc z uvedeného správny súd dospel k právnemu záveru totožnému so záverom tak prvostupňového orgánu i žalovaného spočívajúcom v objektívnej zodpovednosti žalobcu za spáchanie správneho deliktu správne subsumovaného pod ust. § 28 ods. 4 písm. a) zákona o potravinách a žalobca ničím nespochybnil zákonnosť napadnutého rozhodnutia. Súdom nebola zistená taká vada prvostupňového konania, ktorá by mohla byť dôvodom na zmenu prvostupňového rozhodnutia žalovaným. Súd sa celkom stotožňuje i s argumentáciou žalovaného ako táto vyplýva z odôvodnenia napadnutého rozhodnutia, toto v rozsahu výšky uloženej pokuty nevybočilo zo zákonného rámca upraveného v ust. § 28 ods. 4 písm. a) zákona a úsudok konajúcich orgánov bol v súlade s logickým a racionálnym uvažovaním. I pokiaľ žalobca tvrdí v žalobe, že po určité obdobie boli ponechané na trhu v SR legitímne výrobky daného produktu Giana Jahodový kompót „s“ a „bez“ farbiva E124, súd s týmto na jednej strane súhlasí, ale zároveň poukazuje na to, že uvedený postup vyplýva priamo z právneho stavu v danom čase (stav po účinnosti nariadenia EÚ č. 232/2012) a pri objektívnej zodpovednosti žalobcu nemohli správne orgány vo veci konajúce ani od uloženia pokuty upustiť, ani túto nijako liberalizovať. Pritom právna kvalifikácia správneho deliktu bola konajúcimi orgánmi správne aplikovaná a s ich právnym názorom sa súd v plnosti stotožnil, pretože Protokolom o skúške zo dňa 17.06.2015 č. 8201/2015 a Záznamom o dodatočnej úradnej kontrole potravín č. ZV/2015/253966/DÚKP/Ko:Šp zo dňa 19.06.2015 mal súd nesporne preukázané, že žalobca svojim konaním naplnil skutkovú podstatu správneho deliktu podľa § 28 ods. 4 písm. a) zákona o potravinách, pretože na trhu umiestňoval potravinu nie bezpečnú, zdraviu škodlivú a nevhodnú na ľudskú spotrebu - Giana Jahodový kompót v mierne sladkom náleve 425 ml obsahujúcej farbivo E124 s dátumom výroby 04.05.2014, teda po 01.06.2013, od ktorého účinnosťou nariadenia EÚ č. 232/2012, ako už bolo opakovane konštatované, používanie tejto prídavnej látky bolo v danom potravinovo produkte zakázané. Preto súd žalobu ako nedôvodnú podľa § 190 SSP zamietol. 49. O náhrade trov konania súd rozhodol podľa § 167 ods. 1 SSP a žalobcovi v konaní neúspešnému náhradu trov konania voči žalovanému nepriznal. 50. Toto rozhodnutie senát Krajského súdu v Bratislave prijal v pomere hlasov 3:0 (§ 3 ods. 9 veta tretia zákona č. 755/2004 Z.z. o súdoch a o zmene a doplnení niektorých zákonov z znení účinnom od 01.05.2011). Poučenie: Proti tomuto rozsudku možno podať kasačnú sťažnosť v 30 dní od jeho doručenia, prostredníctvom Krajského súdu v Bratislave na Najvyšší súd SR (§ 443 ods. 1 SSP). Ak bolo vydané opravné uznesenie, lehota plynie znovu od doručenia opravného uznesenia len v rozsahu vykonanej opravy. V kasačnej sťažnosti sa má popri všeobecných náležitostiach (§ 57 SSP) uviesť označenie napadnutého rozhodnutia, údaj, kedy bolo napadnuté rozhodnutie doručené sťažovateľovi, opísanie rozhodujúcich skutočností, aby bolo zrejmé, v akom rozsahu a z akých dôvodov podľa § 440 SSP sa podáva (sťažnostné body) a návrh výroku rozhodnutia (sťažnostný návrh). Sťažnostné body možno meniť len do uplynutia lehoty na podanie kasačnej sťažnosti. V konaní o kasačnej sťažnosti musí byť sťažovateľ alebo opomenutý sťažovateľ v zmysle § 449 ods. 1 SSP zastúpený advokátom. Kasačná sťažnosť a iné podania sťažovateľa alebo opomenutého sťažovateľa musia byť spísané advokátom. Povinné zastúpenie advokátom v kasačnom konaní sa nevyžaduje, ak a) má sťažovateľ alebo opomenutý sťažovateľ, jeho zamestnanec alebo člen, ktorý za neho na kasačnom súde koná alebo ho zastupuje, vysokoškolské právnické vzdelanie druhého stupňa; b) ide o konania o správnej žalobe podľa § 6 ods. 2 písm. c) a d); c) je žalovaným Centrum právnej pomoci.

Zdroj: KAUZIS.SK – https://www.kauzis.sk/judikatura/r/ECLI:SK:KSBA:2017:1016201095.2 (dáta aktuálne k 10. 11. 2026). Záväzné je znenie zverejnené súdom.




